ECAD6006C: Portffolio – Diwygiedig.								Ioan-Llyr Thomas
Elfen Asesu 2: Portffolio Tystiolaeth.								   	  1706360
Tasg 1. 
Fel y gwyddom, o ddisgwyliadau’r proffesiwn addysg, mae gennym ofynion amlwg ar gyfer arferion proffesiynol a’n sgiliau trosglwyddadwy. Rhan ganolog o’r disgwyliadau yma yw’r modd yr ydym yn defnyddio ein hiaith. Yn amlwg, dylem bwysleisio’r angen i addysgwyr wneud yr ymdrech i sicrhau cywirdeb ein hiaith bersonol. Dylai’r iaith honno hefyd fod yn addas ar gyfer y gwahanol cyd-destunau tebygol o fewn y proffesiwn addysg. 
Ers 2011, mae dyletswyddau wedi cael eu gosod ar sefydliadau yng Nghymru i ddefnyddio'r Gymraeg yn y gweithle a chyda’r cyhoedd, a gosod safonau gan sicrhau nad yw sefydliadau yn trin y Gymraeg yn llai ffafriol na’r Saesneg. Heb os, yn fy marn i, mae hyn yn golygu'r lefelau uchaf posib o ran safonau mewn ysgolion cyfrwng Cymraeg nid yn unig yn yr ystafell ddosbarth ond ym mhob agwedd o fywyd, gwaith a chyfrifoldebau'r ysgol. Mae hyn yn ymestyn at bob cysylltiad â rhieni a ffrindiau’r ysgol. A fyddai gohebiaeth i rieni sy’n wallus o ran yr iaith Saesneg yn dderbyniol mewn ysgolion cyfrwng Saesneg? Yn yr un modd, ni ddylai gohebiaeth wallus yn y Gymraeg fod yn dderbyniol yn enwedig mewn ysgolion cyfrwng Cymraeg. Wedi’r cyfan, “mae tystiolaeth yn dangos bod hyder yng ngallu ysgolion cyfrwng Cymraeg i feithrin sgiliau iaith yn llwyddiannus.” (Donaldson, 2015: 108) . Eleni, rwyf wedi gwneud cryn ymdrech i godi safon ac ansawdd fy iaith ffurfiol yn enwedig y gallu i ddysgu ar gyfer datblygiad proffesiynol sut i wella fy sgiliau presennol a chaffael cymwyseddau newydd o natur broffesiynol a fydd yn fy ngalluogi i ymgymryd â chyfrifoldebau ychwanegol o fewn y sefydliad addysgol.
Wrth ffocysu ar y dasg, sef adfyfyriad ar wers a gyflwynwyd y llynedd i grŵp o ddisgyblion Cyfnod Allweddol 2 cynnar yn seiliedig ar y llyfr ‘Help! Mae ‘na Hipo yn y Cwstard’ gan Sonia Edwards fydd angen trafod effeitholrwydd y modd y cyflwynwyd y pedwar sgil a restrir o dan y pennawd ‘iaith a llefaredd’ sef gwrando, llafar, darllen ac ysgrifennu yn ogystal ag effeithiolrwydd y fethodoleg o gyflwyno’r wers i’r disgyblion. Fodd bynnag, teimlaf mai’r cam cyntaf fydd i roi ystyriaeth i’r cwestiwn ‘a oedd y llyfr yn ddewis addas ar gyfer oed a gallu'r disgyblion?’ Gwyddom pa mor bwysig y mae e i ddewis llyfr neu stori sy’n cyffroi plant, fod ganddo glawr deniadol a lliwgar sydd yn eu gwahodd i’w agor a brawddegau cychwynnol byr a bachog a fydd yn denu’r plant i ddarllen ymlaen.
Mae’r llyfr ‘Help! Mae ‘na Hipo yn y Cwstard!’ yn ateb pob un o’r gofynion uchod. Stori hudol yw’r nofel am fachgen bach sydd wedi cael papur wal newydd yn ei ystafell wely. Lluniau o anifeiliaid gwyllt a geir ar y papur gan gynnwys hipo ac un noson, dyma’r anifeiliaid yn dod yn fyw ac yn mynd ati i greu pob math o ddryswch. Mae’r awdur nid yn unig yn llwyddo i gyflwyno cymeriadau digrif a doniol ond yn ogystal, ategir at hyn gan luniau o’r cymeriadau a rhai o’u hanturiaethau ar ffurf cartŵn. Mae’r defnydd o odl yn bywiogi’r darllen a gwrando gan roi i'r disgyblion yr awydd i ragfynegi neu addasu’r diweddglo. Rwy’n fodlon iawn gyda’m dewis o lyfr/stori ar gyfer y dasg ond mae wedi fy ngwneud yn ymwybodol fod angen i mi godi fy ngwybodaeth o’r llyfrau sydd ar gael i blant o bob oedran a’r cyhoeddiadau newydd sy’n cael eu hargraffu yn ogystal â’r hen ffefrynnau o’m plentyndod fy hun. Ymysg y rhestr o ystyriaethau mae’r cwricwlwm newydd yn argymell (Llywodraeth Cymru, 2020) wrth ddethol llenyddiaeth addas i ddysgwyr yw y dylem roi cyfle:
·  i ddisgyblion brofi cyfoeth o lenyddiaeth sy’n darparu cyfleoedd i wireddu pedwar diben y cwricwlwm;
·  i ysgolion greu diwylliant darllen cadarnhaol sy’n trochi dysgwyr mewn llenyddiaeth, ac sy’n adlewyrchu eu diddordebau a thanio eu brwdfrydedd;
· i ddysgwyr gael y cyfle i brofi a dysgu am lenyddiaeth a llenorion/crewyr sydd wedi gwneud cyfraniad arwyddocaol trwy’r iaith Gymraeg;
· i ddysgwyr gael mynediad at ystod amrywiol o brofiadau llenyddol y tu hwnt i’r ystafell ddosbarth.
I wireddu’r uchod, golyga fod angen i fi barhau i fanteisio ar bob cyfle i ddysgu am y doreth o lenyddiaeth sydd ar gael yn yr iaith Gymraeg er mwyn sicrhau addasrwydd iaith a chynnwys y llyfrau ar gyfer unrhyw grŵp targed. Pwysleisia Dickinson et al. (2012: 11) fod “gan y cyfuniad o lyfrau ac arweiniad ar gyfer darllen y potensial i arwain at ddarllen mwy aml ac effeithiol a gwelliant yng nghymwysterau iaith a hunanreoleiddio plant”.
Wrth ail-edrych ac ail-wrando ar y ffilm/clip sain o’r llynedd rwyf bellach yn gallu nodi rhai gwendidau oedd angen sylw megis sicrhau llefaredd clir trwy gydol y darlleniad a chodi lefel y bywiogrwydd yn fy llais. Pwysleisia Llywodraeth Cymru (2020) fod “cyfathrebu clir ac effeithiol ar lafar ac yn ysgrifenedig yn un o sgiliau pwysig bywyd. Mae’n gofyn am allu defnyddio ac addasu iaith mewn amrywiaeth o rolau, genres, ffurfiau, cyfryngau ac arddulliau, a hynny mewn cywair addas.” 
Erbyn hyn rwy’n hyderus yn fy ngallu i adrodd/darllen storïau i blant gan ddod a’r digwyddiadau yn fyw. Rwy’n parhau i fedru crynhoi gwybodaeth o wahanol ffynonellau boed rhai llafar neu rhai ysgrifenedig ac yn anelu at greu dadleuon a disgrifiadau mwy cydlynus mewn cyflwyniadau. Fy mwriad ar gyfer y dyfodol fydd i sicrhau mod i’n ymwybodol o’r holl ddatblygiadau cyson mewn addysg trwy ddarllen erthyglau a chyraeddiadau yn ymwneud ag addysgeg a rhannu syniadau ag eraill.
Prif ddiben y wers oedd i wella sgiliau a chywirdeb ysgrifenedig y plant drwy barhau a’r thema wythnosol o ganolbwyntio ar eu dealltwriaeth a’u defnydd o atalnodi. Gwnaed hyn trwy ddileu yr holl atalnodi o dudalen benodol ac addas o'r llyfr a gofyn i’r plant ail-ysgrifennu’r darn gan ychwanegu’r atalnodi priodol. Sgwrs rhwng dau gymeriad oedd cynnwys y darn, felly roedd angen i’r plant allu wybod y gwahaniaeth rhwng sgwrs a thestun gan ddefnyddio dyfynodau’n gywir. Er mod i’n fodlon iawn a’r ymatebion ysgrifenedig, petawn yn ail-adrodd y dasg, byddwn yn adolygu'r rheolau/canllawiau atalnodi ar ddechrau’r wers. Yn ogystal, gallwn fod wedi paratoi taflenni gwahaniaethol ar gyfer rhai disgyblion er y teimlaf fod gosod y plant i weithio mewn parau wedi bod yn llwyddiant wrth i mi glywed eu brwdfrydedd yn trafod y dasg.
Un o’r pleserau mwyaf a gefais fel plentyn oedd cael y cyfle i gwblhau gwaith ysgrifenedig creadigol safonol a thrwy hynny cael yr hyder i symud ymlaen i drafod ar bapur ehangder cynyddol o bynciau cyfarwydd ag anghyfarwydd mewn ystod o ffurfiau. Fel y soniais yn gynt, mae cywirdeb iaith yn bwysig yn enwedig er mwyn i athrawon osod esiamplau da a safonau uchel, ond lle mae plant ifainc yn y cwestiwn, ni ddylai gorddibyniaeth ar gywirdeb iaith ddisodli dychymyg, gwreiddioldeb nac hyder yn y disgyblion. Mae cychwyn ar yr arfer o hunangywiro trwy ddarllen dros eu gwaith bron o’r cychwyn cyntaf felly yn holl bwysig yn natblygiad ieithyddol dysgwr ac i bob un ohonom dylai fod yn arfer gydol oes. Rwy’n ymwybodol mod i’n parhau i fod yn wallus yn ysgrifenedig ar brydiau, ond bellach prin yw’r camgymeriadau wrth i mi adolygu ac atgoffa fy hun yn gyson o’r rheolau gramadegol.
Elfen o’r wers rwy’n barnu aeth yn llwyddiannus oedd y modd cyfunwyd y sgil o wrando gydag asesu deallusrwydd y plant o’r hyn oedd wedi digwydd, megis ymarfer gwrando a deall. Roedd ymateb llafar y plant i’r sesiwn holi ac ateb yn arddangos eu dealltwriaeth o’r stori ac yn caniatáu iddynt fynegi barn am natur ac arferion rhai o’r cymeriadau yn seiliedig yn unig ar yr hyn oeddent wedi clywed. Er hyn, teimlaf y byddai’n fwy buddiol petai’r wers wedi ei lleoli mewn ystafell lle gellid fod wedi defnyddio offer megis taflunydd i daflu’r testun ar fwrdd er mwyn ei wneud yn haws i’r plant ddarllen y stori ar y cyd.
Wrth ddatblygu gyrfa fel athro, rhaid bod yn ymwybodol o’r arferion da mewn addysgeg sydd i’w cael o fewn yr ysgol a hefyd mewn ysgolion eraill yn ogystal â’r themâu a’r datblygiadau cyfredol cenedlaethol. Mae’n bwysig fod pob addysgwr yn medru cyfrannu at y trafodaethau. Fodd bynnag, cyn y gallwn gyfrannu at unrhyw drafodaeth rhaid meithrin y sgil o wrando ac mae hyn yn elfen a fydd yn datblygu yn raddol wrth gael profiadau mewn ystod o sefyllfaoedd a gwrando ar leisiau ag acenion amrywiol, ffres. Yn y byd addysg, fy mwriad yw anelu at y gallu i ddeall ac ymateb i bron popeth sy’n cael ei glywed gan gynnwys gwahanol acenion, trafodaethau a chyflymder y siaradwr. 
Yn ôl cyhoeddiad Bruce a Spratt (2011:18), “gellir dadlau mai un o’r prif elfennau o’n rôl fel addysgwyr yw i ysgogi datblygiad ieithyddol. Mae iaith a llythrennedd wedi’u cysylltu’n annatod ac mae gofyn i lythrennedd cynnar ysgogi ymwybyddiaeth o gryfder iaith o fewn cyd-destun cymdeithasol plant.”
Fy mhrif awydd fel athro iaith yng nghyfnod allweddol dau fydd i ysbrydoli pob plentyn, beth bynnag ei allu neu ei gefndir ieithyddol, i fwynhau'r cyfleoedd mae’r iaith Gymraeg yn ei chynnig iddo fe/iddi hi. Mae cynnig llenyddiaeth fel cyfrwng dysgu a chyfoethogi iaith bersonol yn ein helpu i ddysgu mwy am iaith a chyfathrebu. Mae cynnig profiadau llenyddol i ddysgwyr yn “ennyn eu diddordeb a’u dychymyg fel gwrandawyr, gwylwyr, llenorion a chrewyr yn ogystal â meithrin eu sgiliau eu hunain.” (Llywodraeth Cymru, 2020). 

Tasg 2. 

	1B

	Cynllun Sesiwn – Cyfnod Allweddol 2

	Enw’r hyfforddai: Ioan-Llyr Thomas. 
	
	Cyfeirnod Sesiwn: Thema: Cerddi Cymraeg, sesiwn 1. 
	

	Targed(au) personol o ran SAC:
	S1. 

	Grŵp blwyddyn: 
	4
	Nifer y dysgwyr: 
	30
	ADY(ALN): Gwahaniaethu ar gyfer gallu. 
	

	Oedolion ychwanegol: 1
	

	Nod(au) dysgu: Cymharu a gwerthuso dwy gerdd. 
	Meini prawf llwyddiant: Adnabod mathau gwahanol o gerddi. Cymharu elfennau dwy gerdd. Gweithio o fewn grŵp i greu a chyflwyno’u gwaith.

	Cysylltiadau â dysgu blaenorol: Defnyddio gwybodaeth flaenorol o wahanol fathau o gerddi, y gwahanol elfennau sydd ganddynt a’r gallu i’w gwerthuso a’u cymharu. Cysylltiadau ag elfennau iaith syml, e.e. treigladau a chywirdeb iaith.

	Ymdriniaeth o’r cwricwlwm (ystod, sgiliau): Ieithoedd, Llythrennedd a Chyfathrebu: CC3: Gwrando, deall ac adalw yn ddiweddarach mewn mwy o fanylder, ystyr cyffredinol yr hyn rwyf wedi’i glywed. Cymharu gwahanol bethau rwy’n eu darllen. Gwrando a darllen i fagu dealltwriaeth o’r ffordd mae gramadeg ac atalnodi’n effeithio ar ystyr. Rhyngweithio ag eraill, siarad ac ysgrifennu am fy meddyliau, teimladau a barn, gan ddangos empathi a pharch.

	Llythrennedd( FfLlRh): Defnyddio’r treigladau mwyaf cyffredin yn gywir. Gwrando’n ofalus ar gyflwyniadau gan ddangos dealltwriaeth o’r prif bwyntiau. Helpu grŵp i ddod i gytundeb. Adnabod sut mae testunau’n gwahaniaethu yn ôl eu diben, eu strwythur a’u cynllun.
	Rhifedd(FfLlRh): Dewis a llunio siartiau, diagramau a graffiau priodol a chanddynt raddfeydd addas. Dewis o blith ystod gynyddol o strategaethau er mwyn penderfynu a yw atebion yn rhesymol.

	FfCD
Nodi gweithrediadau a chamau ar gyfer cwblhau tasg. 
	Meddwl
Pwyso a mesur tystiolaeth, gwybodaeth a syniadau. 
	ADCDF
Derbyn gwrandawiad i’w barnau a gwrando ar farnau pobl eraill.
	YCC
Defnyddio’r iaith Gymraeg gan roi cyfle i bawb i’w ddysgu a’i ddefnyddio.

	Geirfa Allweddol(Cymraeg/Saesneg): Diagram ‘Venn’, cerddi, acrostig, pennill rhydd, siâp, patrwm, cyfri, eliffant, sgerbwd, tebyg, gwahanol, enwau, berfau, ansoddeiriau, disgrifio, cymharu atalnodi, elfennau. 



	Amser

	Gweithgareddau, trefnu a rheoli’r sesiwn
	Cwestiynau  allweddol / Asesu ar gyfer dysgu

	10
	Cyflwyniad
	Cwestiynau:
Beth sy’n debyg rhwng y ddwy gerdd?
Beth sy’n wahanol?
Pa un sydd orau gennych? Pam? 
Ydy’r ansoddeiriau yn effeithiol? 
AagD: 
Gweithio mewn grwpiau gallu cymysg. 
Gofyn ac ateb cwestiynau. 
Hunanasesu / asesu cyfoedion.

	
	Darllen dwy gerdd wahanol i’r disgyblion, y gerdd acrostig ‘Yr Eliffant’ a’r gerdd pennill rhydd ‘Y sgerbwd’ (gan Tudur Dylan Jones). Tynnu sylw’r disgyblion at elfennau’r gwahanol gerddi a sut y maent yn wahanol i’w gilydd. Cyflwyno i’r disgyblion sut i ddefnyddio diagram ‘Venn’ i gymharu’r ddwy gerdd benodol, gan ddynodi beth sy’n debyg ac yn wahanol, llenwi’r diagram fel dosbarth. Gosod targed i’r disgyblion ffocysu ar ddefnyddio’r treiglad meddal yn gywir wrth drafod ag eraill neu gyflwyno.
	

	25-30
	Prif weithgareddau
	

	
	Rhannu’r disgyblion i grwpiau o 3-4 (grwpiau gallu cymysg). Dosbarthu dwy gerdd newydd iddynt - y gerdd diemwnt ‘Dydd a Nos’ ac enghreifftiau o gerddi haiku gan Susan Walton. Esbonio i’r disgyblion fydd angen iddynt gynhyrchu diagram ‘Venn’ ar ddarn o bapur A3 yn cymharu’r ddwy fath o gerddi yn dilyn yr arddull y cyflwynwyd iddynt. Annog y disgyblion i drafod yn eu grwpiau gan roi cyfle i bawb mynegi eu syniadau wrth gwblhau’r dasg.
	

	10-15
	Diweddglo
	

	
	[bookmark: _GoBack]Gofyn i’r grwpiau, yn eu tro, gyflwyno’u gwaith i weddill y disgyblion. Gofyn iddynt esbonio’u gwaith ac ychwanegu pa gerddi oeddent yn hoff ohonynt. Ar ddiwedd y sesiwn, gofyn i’r disgyblion am y gwahanol fathau o gerddi darllenwyd neu cyflwynwyd iddynt yn ystod y sesiwn a’u prif elfennau. Gofyn iddynt ba gerddi hoffan ddysgu mwy amdanynt yn y dyfodol. Y plant i hunan asesu gan ddefnyddio graddfa rhif.

	Cynllun Sesiwn – Cyfnod Allweddol 2

	Enw’r hyfforddai: Ioan-Llyr Thomas. 
	
	Cyfeirnod Sesiwn: Thema: Cerddi Cymraeg, sesiwn 2. 
	

	Targed(au) personol o ran SAC:
	S3.2, S3.3.

	Grŵp blwyddyn: 
	4
	Nifer y dysgwyr: 
	30
	ADY(ALN): Gwahaniaethu ar gyfer gallu. 
	

	Oedolion ychwanegol: 1
	

	Nod(au) dysgu: Ysgrifennu cerddi gwreiddiol gan dynnu ar esiamplau addas. 
	Meini prawf llwyddiant: Edrych ar esiamplau o gerddi Cymraeg. Ysgrifennu cerdd newydd gan ddefnyddio elfennau priodol o’r esiamplau. 

	Cysylltiadau â dysgu blaenorol: Gwybodaeth flaenorol o gerddi, elfennau priodol a sgiliau cymharu. Adolygu gwaith y sesiwn flaenorol. Defnyddio gwybodaeth ychwanegol, bresennol, i gyfrannu at ysgrifennu creadigol, gwreiddiol.

	Ymdriniaeth o’r cwricwlwm (ystod, sgiliau): Ieithoedd, Llythrennedd a Chyfathrebu: CC3: Ysgrifennu’n ddarllenadwy a rhugl. Defnyddio ac addasu iaith gyfarwydd, gan amrywio geirfa a naws yn ôl y gynulleidfa. Addasu a thrin iaith a gwneud dewisiadau priodol ynghylch yr eirfa. Defnyddio’r hyn rwy’n ei wybod am arddulliau ysgrifennu a nodweddion gwahanol genres llenyddol er mwyn creu fy ngwaith fy hun. Defnyddio fy nychymyg ac arbrofi gydag iaith i greu fy llenyddiaeth fy hun.

	Llythrennedd( FfLlRh): Defnyddio’r treigladau mwyaf cyffredin yn gywir. Gwrando’n ofalus ar gyfarwyddiadau gan ddangos dealltwriaeth o’r prif bwyntiau. Addasu’r hyn y maent yn ei ysgrifennu yn ôl y diben a’r darllenydd, gan ddewis geiriau’n addas. Defnyddio strwythur penodol wrth ysgrifennu. 
	Rhifedd(FfLlRh): Adnabod y camau a’r wybodaeth briodol sydd eu hangen er mwyn cwblhau’r dasg neu gyrraedd datrysiad. Dewis strategaeth feddwl neu ysgrifennu priodol.

	FfCD
Nodi gweithrediadau a chamau ar gyfer cwblhau tasg. 
	Meddwl
Ysgogi sgiliau, gwybodaeth a dealltwriaeth flaenorol. 
	ADCDF
Derbyn gwrandawiad i’w barnau a gwrando ar farnau pobl eraill. 
	YCC
Defnyddio’r iaith Gymraeg gan roi cyfle i bawb i’w ddysgu a’i ddefnyddio. 

	Geirfa Allweddol(Cymraeg/Saesneg): Cerdd(i), pennill, llinell, geirfa, odl, enw, berf, ansoddair, atalnodi, neithdar, pryfed, ceirios, Affrica, osgeiddig, bardd, baedd. 

	Amser

	Gweithgareddau, trefnu a rheoli’r sesiwn
	Cwestiynau  allweddol / Asesu ar gyfer dysgu

	10-15
	Cyflwyniad
	Cwestiynau:
Pa gerdd sydd gennych orau? Pam?
Pa eiriau sy’n odli?
Sut fyddech yn disgrifio’r cerddi? 
Pa ansoddeiriau oedd yn effeithiol? 
Beth sy’n odli â .......? (Ymarfer odli). 
Sut ddylech drefnu’ch pennill?
Sawl sillaf sydd ym mhob llinell? 
AagD:
Gwahaniaethu ar gyfer gallu. 
Gofyn ac ateb cwestiynau (agored). 
Hunanasesu / asesu cyfoedion.

	
	Cyflwyno’r cerddi Pryfed prysur (gan Eirian Wyn Conlon) ac Affrica yn fy mhen (gan Geraint Lovgreen) i’r disgyblion gan dynnu eu sylw at eu prif elfennau, h.y. pedwar llinell i bob pennill, cyfri’r sillafau a’r patrwm odli. Gofyn i’r disgyblion geisio esbonio’r elfennau a pha fath o gerddi ydynt. Adolygu sut y gallai’r disgyblion ddefnyddio odliadur i’w helpu wrth ysgrifennu cerddi. Atgoffa’r disgyblion yn gyflym am y treiglad meddal, gosod targed i’w ddefnyddio’n gywir yn ystod y sesiwn.
	

	25-30
	Prif weithgareddau
	

	
	Grwpio’r disgyblion yn ôl eu gallu er mwyn galluogi i’r disgyblion lleiaf hyderus fedru derbyn mwy o gymorth yn ystod y gweithgaredd. Y disgyblion i geisio ysgrifennu cerddi gwreiddiol gan ddilyn canllawiau’r cerddi enghreifftiol, e.e. pedwar llinell i bob pennill, nifer cyson o sillafau i bob llinell ac odl (os yn bosib). Annog y disgyblion i ymdrechu i ysgrifennu un i ddau bennill yn ôl y gofynion yn seiliedig ar thema o’u dewis nhw. Atgoffa’r disgyblion o bwysigrwydd ansoddeiriau a/neu eirfa briodol wrth ysgrifennu cerddi.
	

	10
	Diweddglo
	

	
	Ambell ddisgybl i ddod allan i flaen y dosbarth i ddarllen eu cerddi i weddill y disgyblion. Tynnu sylw at lwyddiannau i gynnwys elfennau perthnasol neu unrhyw ddefnydd da ac effeithiol o’r Gymraeg i ysgrifennu’r penillion. Gofyn i’r dosbarth werthuso cryfderau’r cerddi a chynhwysiant neu ddylanwad yr elfennau uwcholeuwyd ar ddechrau’r sesiwn neu o ddysgu blaenorol.

